**Emília Tomanová** (rod. Sršňová; \* 25. marec 1935, Valtice – † 28. november 2022) bola slovenská výtvarníčka a bábkoherečka.

Životopis
---------

Študovala grafiku na Škole umeleckého priemyslu v Bratislave, neskôr absolvovala štúdium v Prahe na Bábkarskej katedre DAMU (Divatelná fakulta Akadémie múzických umení).

Ako výtvarníčka sa podpísala len pod jednou inscenáciou *Sedem farieb dúhy* (ŠBD, 1959).

V roku 1959 nastúpila do Štátneho bábkového divadla v Bratislave (dnes Bratislavské bábkové divadlo), kde zotrvala až do roku 1991. Krátko zastávala i funkciu umeleckej šéfky súboru. Tu stvárnila 114 postáv.

Je známa z rozhlasových a televíznych inscenácií, absolvovala mnohé zahraničné zájazdy a hrala asi v desiatich jazykoch. Hlas prepožičala napríklad nezbedným kocúrikom *Puf a Muf* v animovaných príbehoch vo večerníčkoch Viktora Kubalu. Celkovo nahovorila postavy v približne 400 večerníčkoch.

Ďalšou veľmi známou postavičkou je Drobček, televízna bábková postavička z detskej relácie *Ma-tel-ko* (Malý televízny kolotoč), ktorý bol vysielaný v rokoch 1973 – 1992. Celkovo vzniklo okolo 600 pokračovaní.

Animovala tiež Chlapčeka v úspešnej zájazdovej inscenácii *Concertino unisono* (1973) a ku koncu svojho angažmán účinkovala v troch inscenáciách Jozefa Bednárika. Vysoko vyzdvihovali najmä jej kreácie Buratina v rovnomennej inscenácii (1960) a dievčatka Yen-lou v inscenácii *Tri volavčie perá* (1966).

Spolupracovala s mnohými bábkohercami a režisérmi – Jozefom Bednárikom, Martinom Mokošom, Ivanom Martinkom, Martinom Nikodýmom, Igorom Adamcom či Martinom Vanekom.

V rokoch 1997 až 1999 pôsobila ako pedagóg na vtedajšej Činohernej a bábkarskej fakulte VŠMU v Bratislave. S bábkou Drobčeka navštevovala materské školy a kultúrne zariadenia. Okrem toho sa venovala kresleniu, ilustrovaniu omaľovániek, knižiek, bola autorkou obalov svojich cédečok pre deti.

Niektoré z postáv, ktoré stvárnila Emília Tomanová:

* Robot Atomko (*Robot Atomko*, 1963),
* Peter (*Belasý Peter*, 1964),
* Tigríček (*Tigríček*, 1964),
* Bimbo (*Zvedavý sloník*, 1965),
* Chlapček (*Guliver v Maňuškove*, 1965),
* Budkáčik (*Budkáčik a Dubkáčik*, 1966),
* Lopta Hopta (*Lopta Hopta*, 1967),
* Macko Ťapko (*Macko Ťapko*, 1970),
* Kačiatko (*Kačiatko*, 1971),
* Mášenka (*Veselé medvieďatá*, 1975),
* Fuk (*Čáry máry fuk*, 1984).

Referencie
----------

1. 1 2  Tomanová, Emília, 1935-2022. In:  *Heslár SFÚ* [online]. Bratislava: Slovenský filmový ústav, [cit. 2022-12-16]. Dostupné online.
2. 1 2 3 4   Zomrela Emília Tomanová, ktorá prepožičala hlas Drobčekovi v relácii Ma-tel-ko. *Pravda* (Bratislava: OUR MEDIA SR), 2022-11-28. Dostupné online [cit. 2022-12-16]. ISSN 1336-197X.
3. ↑  TASR. RTVS si pripomenie zosnulú bábkoherečku Emíliu Tomanovú vo vysielaní. *teraz.sk* (Bratislava: TASR), 2022-11-28. Dostupné online [cit. 2022-12-16].
4. 1 2   *Herečka Emília Tomanová ma dnes 81 rokov* [online]. Bratislava: Rozhlas a televízia Slovenska, 2016-03-22, [cit. 2022-12-16]. Dostupné online.
5. 1 2   Emília Tomanová. *SME* (Bratislava: Petit Press), 2003-03-28. Dostupné online [cit. 2022-12-16]. ISSN 1335-4418.
6. 1 2   *Emília Tomanová* [online]. Bratislava: Divadelný ústav, [cit. 2022-12-16]. Dostupné online. Archivované 2022-12-16 z originálu.

Autoritné údaje: * NK ČR: xx0001968
* VIAF: 85318410
* Web umenia: 10941